**Desiaty list Sielničanom** (druhá sada) – 30. nedeľa v cezročnom období

Milí bratia a sestry, tak ako vďaka obmedzenému pohybu na jar sa podstatne znížilo znečistené ovzdušie na celom svete, tak vďaka obmedzenému pohybu teraz na jeseň sa môže minimalizovať ďalšia ekologická katastrofa, ktorou sú každoročne naše cintoríny v novembri. Iste, prvý týždeň je to pekné, všade sú kvety a množstvo svetla. O niečo neskôr však kytice odfukuje vietor, po zemi sa váľajú plastové nádoby zo sviec a tie sklenené sa rozbíjajú o betón. Nasleduje vyhadzovanie a množstvo odpadu. Toto by sme mali určite zmeniť a viac sa zamýšľať nad tým, čo naši zomrelí od nás skutočne potrebujú!

Taliansky biskup Vittorio M.Constatini v predhovore knihy o dušiach v očistci trefne poznamenáva, že „oni nevyhľadávajú ozdobené hroby, ktoré niekedy svedčia o márnivosti a predvádzaní sa, oni sa snažia čím skôr uvidieť Boha“. V prvom rade si musíme uvedomiť, že naši blízki zomrelí na cintoríne nie sú. Ak by sme otvorili hroby, vo väčšine z nich by sme už našli len kosti, ale keby sme našli aj celé neporušené telo, to predsa nie je človek! Našej spolupatričnosti so zosnulými by teda nijako nemalo prekážať, že sa v týchto dňoch nemôžeme dostať na cintorín. Jedným z prostriedkov pomoci dušiam v očistci je síce aj získavanie odpustkov, ktoré sa spája s návštevou cintorína, ale to môže byť pri ktoromkoľvek hrobe a tohto roku v ktorýkoľvek deň počas celého mesiaca november.

Odpustky, svätá omša, ale aj akákoľvek modlitba za zomrelých – to sú prostriedky zvláštnej sily, ktorými môžeme pomáhať zomrelým, aby čím skôr uvideli Božiu tvár, čo je najväčšia radosť sveta. Veľkou silou je aj poslušnosť. Veď poslušnosťou sme boli vykúpení. A preto v týchto ťažkých týždňoch skutočne „dávajme cisárovi, čo je cisárovo“, poslúchajme nariadenia vlády o obmedzenom vychádzaní,  pretestovaní obyvateľstva a pod. Ide predsa o naše dobro! A to v čom sa cítime obmedzení, môžeme priniesť aj ako ďalšiu obetu za našich zomrelých. Lebo kto je skutočne veriaci, má stále množstvo prostriedkov ako pomáhať – či živým alebo mŕtvym. Amen.

*Marián Gregor, farár*